Blake Lively til Freddie Mercury-film
Det er The Sun som hevder at skuespilleren er klar for rollen som Freddie Mercurys ekskjæreste, Mary Austin i den kommende filmen om sangeren. I så fall vil hun spille mot Sacha Baron Cohen i rollen som Queen-ikonet selv. Filmen, som ifølge filmdatabasen Imdb skal regisseres av «Kongens tale» og «Les Misérables»-regissør Tom Hooper, skal handle om Mercurys liv og karriere. Den senere åpne homofile artisten hadde et langvarig forhold til Mary Austin på begynnelsen av 1970-tallet, etter å ha blitt introdusert av bandkollega Brian May. Freddie og Austin bodde sammen i flere år. Forholdet tok slutt etter at han var utro med en mannlig sjef ved Elektra Records, men de to forble nære venner helt til han døde i 1991. I 1985 skal han ifølge Digital Spy ha sagt dette om Austin: - Alle elskerne mine har spurt meg hvorfor de ikke kunne erstatte Mary, men det er rett og slett umulig. Den eneste vennen jeg har er Mary og jeg vil ikke ha noen annen. For meg var hun min kone. For meg var det ekteskap. Vi tror på hverandre, og det er nok for meg. Blake Lively har spilt i flere filmer de siste årene. Sin kanskje største hadde hun som Green Lanterns kjærlighetsinteresse Carol Ferris i «Green Lantern» (2011), og hun spilte O i Oliver Stones «Savages» i fjor. Robert De Niro er blant produsentene på den så langt navnløse Mercury-filmen, som har anslått premiere i begynnelsen av neste år.
«Gossip girl»-stjernen Blake Lively (25) skal være klar for rollen som Queen-frontfigurens ekskjæreste.